**doc. JUDr. Miriam Laclavíková, PhD.** (nar. 1975) je absolventkou Právnickej fakulty Univerzity Komenského v Bratislave (Mgr. 1999). Od r. 1999 pôsobí na Právnickej fakulte Trnavskej univerzity v Trnave (JUDr. 2002; PhD. 2007; doc. 2011). Absolvovala krátkodobé študijné pobyty v Poľsku (Jagelonska univerzita v Krakowe v r. 2003 a v r. 2004) a v Českej republike (v r. 2006 (Brno) a v r. 2011(Olomouc)). Zúčastnila a zúčastňuje sa vedeckých podujatí, konferencií a sympózií v regióne strednej Európy. Vedecky a pedagogicky sa zameriava na dejiny práva a právneho myslenia. Osobitne sa zameriava na oblasť prameňov práva, dejiny právnych odvetví (rodinné právo, majetkové manželské právo, pracovné právo) a právo obdobia socializmu. Je autorkou a spoluautorkou ôsmich vedeckých monografií, spoluautorkou pätnástich učebníc a učebných textov a celkovo viac ako 200 vedeckých a odborných prác s viac ako 500 ohlasmi.

Je členkou Vedeckej rady Trnavskej univerzity v Trnave a Vedeckej rady Právnickej fakulty Trnavskej univerzity v Trnave. Je členkou redakčnej rady časopisu *Forum iuris europaneum* (Trnava), *Ročenky Právnickej fakulty Trnavskej univerzity v Trnave* a Vedeckej rady vydavateľstva Wolters Kluwer pre oblasť pracovného práva, práva sociálneho zabezpečenia a personálneho manažmentu. Je členkou grantovej komisie č. 3 pre obsahovú integráciu a diverzifikáciu vysokoškolského štúdia Kultúrnej a edukačnej grantovej agentúry MŠVVaŠ SR (KEGA). Podieľala sa na riešení 18 národných a medzinárodných grantových projektov. Je členkou European Society for History of Law a Slovenskej historickej spoločnosti – právno-historickej sekcie.

Od roku 1999 do súčasnosti pôsobí na Katedre dejín práva Právnickej fakulty Trnavskej univerzity v Trnave, kde vyučuje predmety zamerané na dejiny práva a metodológiu práva a vedeckej práce.